Svartolíumengun og afleiðingar hennar eru dauðans alvara fyrir einstaklinga og vistkerfið í heild . Fyrir þessu eru vísindalegar sannanir , heilsa landsmanna og lífríki landsins eiga ekki bara að njóta vafans – því það það er enginn vafi – þau þarfnast verndar . Umhverfisstofnun ESB segir í nýlegri skýrslu að árið 2015 hafi allt að „ hundrað manns hafi dáið ótímabært af völdum loftmengunar á Íslandi . Hluti þessarar loftmengunar kemur frá skemmtiferðaskipum sem liggja við höfn . Loftmengunin hefur einnig neikvæð áhrif á heilsu fólks þótt hún leiði ekki til dauða . ” Nýlegar mælingar á vegum Náttúruverndarsamtaka Íslands sýna einnig að svifryk í Reykjavík er langt yfir öllum mörkum og óboðlegt heilsu borgarbúa . Mengandi svifryk á sér fyrst og fremst rætur í samgöngum okkar og gestanna okkar , og í hvert sinn sem við ferðumst eða kaupum bætum við í útblástursskýið . Gróðurhúsalofttegundir ógna velferð mannkyns og við þurfum að bregðast við hratt og allstaðar þar sem hægt er . Svarið er ekki aðgerðaleysi , heldur að velja umhverfisvænni valkosti . Tækninýjungar koma fram nær daglega og það getur verið erfitt að þora að taka stórar ákvarðanir , en það þarf að gera hér . Um Faxaflóahafnir fara flest skip landsins og sífellt fleiri skemmtiferðaskip eiga þar viðlegu . Brennisteinsútblástur frá þessum skipum og annarri skipaumferð , er vaxandi vandamál sem Faxaflóahafnir hafa viljað taka á lengi . Félagið lét vinna úttekt á möguleikum í rafmagnstengingum skipa og hefur hafnarstjóri , Gísli Gíslason , verið leiðandi í umræðunni um að Íslendingar staðfesti viðauka VI við MARPOL-samninginn sem fjallar um um takmörkun á útblæstri brennisteinsefna , köfnunarefnissambanda og rykagna . Með þessu væri stigið fyrsta skrefið að stofnun svokallaðs ECA-svæðis í landhelginni en það myndi þýða að öll skip sem sigla innan efnahagslögsögu Íslands verði að uppfylla ECA-reglur um efnainnhald eldsneytis . Reynslan af stofnun ECA-svæða í Eystrasalti og Norðursjó hefur sýnt að þessar aðgerðir bera árangur og það hratt eins og undraverður viðsnúningur á dýralífi þar hefur sýnt . Nú í mai samþykkti stjórn Faxaflóa áskorun um bann á notkun svartolíu við Ísland og fór fram á hið sama af eigendum sínum , sveitarfélögunum við Faxaflóa . Undirritaðar Pírötur taka undir með Faxaflóahöfnum og skorum á stjórnvöld að samþykkja og færa í lög sem fyrst viðauka VI á MARPOL-samningnum . Í kvöldfréttum í gær sagði Björt Ólafsdóttir , umhverfisráðherra að skynsamlegt væri að „ finna sérstaklega viðkvæm svæði hér við Íslandsstrendur sem þurfa þessa alþjóðlegu flokkun . ” Að okkar mati er það alls ekki nógu langt gengið . Landhelgin öll ætti að vera markmiðið . Það dugar skammt að handvelja einstaka viðkvæm svæði þegar enginn vafi ríkir lengur um skaðsemi svartolíubrunans og gögn sýna svart á hvítu að mengunin kostar íslensk mannslíf . Hér er þörf á aðgerðum , ekki frekara samráði við sterka hagsmunaaðila . Líf og heilsa landsmanna eiga alltaf að njóta vafans . Þórlaug Ágústsdóttir , fulltrúi Pírata í stjórn Faxaflóahafna og Sigurborg Ósk Haraldsdóttir áheyrnarfulltrúi Pírata í Skipulagsráði Reykjavíkur